**Atlas geopsihic**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Vezi munții ‘nalți acoperiți de cețuri

Şi-aceste avalanșe de tăceri,

Izvoare de emoții ce-n dezghețuri,

Inundă versul nostru cu plăceri?

Vezi iarba ce-i din zi în zi mai verde

Hrănită de pârâul ce-n aval

Deschide brațele pentru-a-se pierde

În ochiul nopții umed și oval?

Ştii că te-aștept mereu la intersecții,

Lângă meridianul metafizic

Și stele-am decupat, făcând selecții,

Pentru atlasul nostru geopsihic?

- Din palma ta privesc munții de gheață

Iar avalanșe calde de plăceri

Tresar în pieptul meu când în prefață

Revăd surâsul unei primăveri

Ori pașii tăi pe-aleea unde-n vară,

La tropice pe-o margine de vers,

Am construit iubirii noastre-o gară

În care timpul, într-un singur sens,

Îţi creionează tandru relieful

Scăldat de clima versului oniric

De pe aripi nespulberând sideful

Cu roua din atlasul geopsihic.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015